mteb/NusaParagraphEmotionClassification huggingface dataset:
Sabalumnyo ambo tau kalau adiak ambo dari ketek panakuik bana kalau disuntik. Kini nyo alah gadang jadi ambo kiro mungkin ndak sapanakuik waktu dulu. Jadi pas adiak ambo damam, ambo baok ka salah satu praktek dokter umum di kota Padang nan satiok barubek ka inyo awak sangat dianjurkan untuak disuntik supayo capek cegak. Memang babeda kalau disuntik dan ndak disuntik. Kalau hanyo makan ubeknyo se akan cegak dalam waktu 3 hari sedangkan kalau ditambah jo suntik bisuaknyo langsuang cegak. Antah sugesti ambo se ambo ndak lo mangarati. Dek ambo tau itu makonyo ambo kecek an ka dokter tu supayo adiak ambo disuntik se. Ruponyo pas disuntik tapakiak gadang adiak ambo ko minta ampun. Siap tu langsuang mabo galak an.
Terkadang katiko sasaurang barbicaro jo urang lain dalam jarak nan dakek indak manutup kemungkinan bahwa wajah akan terkena air ludah nan dihasilkan oleh muluik  urang lain tasabuik.  barikut iko contoh air liur nan dapek mambaok risiko tahadok sasaurang nan kena singkatan dari air ludah itu.  nan partamo air liur nan dihasilkan dari urang nan sadang sakit karano di dalam air liur nan inyo hasilkan itu terdapek bakteri sarato virus nan bisa sajo manularkannyo kapado urang nan terkena cipratan tasabuik.  lalu jika terkena mato dapek manimbulkan infeksi pado mato walaupun indak manimbulkan infeksi nan bagitu parah namun dapek mambuat mato manjadi indak nyaman takah refleks untuak mangedit atau manggosok mato.
Kadang awak lupo namo kawan awak jo kawan nan ciek lai. Apolai kalau wakatu itu awak berkenalan barengan. Kadang awak salah sabuik namo kawan awak jo kawan nan ciek lai kalau patamo-patamo alun dakek tu. Pas awak salah sabuik namo dan awak alah bantuak ka iyo se manggia namo inyo. Pasti awak akan maraso malu bana, kareno alah salah sabuik namo urang. Sabananyo indak sulik mailangan raso malu, cuman paralu moda muko taba se. Artinyo awak tetap se lanjuik bantuak indak tajadi apo-apo dan minta maaf salah sabuik namo. Kareno itu awak bisa indak malu dan bisa mencaia kan suasana lo baliak. Untuak itu kalian nan salah sabuik namo urang, bamuko taba se nan artinyo indak malu kareno salah manyabuik namo.
Sakitar pukul 02.00 siang, den pulang sakola.  Di saat itu den mangendarai motor dengan kacepatan nan sadang namun tibo-tibo di jalan belokan ado sasaurang nan manyalip motor dari balakang dengan kacepatan nan tinggi. Karano saat itu  habih hujan sahinggo Jalan manjadi licin. Hal itulah  penyebab dari urang nan manyalip tadi tajatuh dan terseret cukuik jauh.  Den nan mancaliak itu langsuang takajuik dan refleks   mamacik rem dan mambarantikan motor. Karano saat itu jalanan cukuik langang sahinggo indak ado kandaraan nan balalu Lalang,  den hanyo mamvideokan kajadian tasabuik dan indak mambantu urang nan sadang kacelakaan itu karano den takuik dituduh sabagai urang nan manabrak  urang itu. Indak lamo kamudian ado kandaraan nan baranti dan mananyakan apa nan terjadi saat itu,  den hanyo manunjukkan video nan alah den rekam dan mancaritokan nan sabananyo.
Hari pernikahan atau hari katiko sasaurang baralek adolah hari nan paliang ditunggu-tunggu dalam hiduik. Sasudah malewati persiapan nan cukuik panjang, akhirnyo ado saatnyo untuak marayoan parnikahan jo keluarga dan kawan-kawan dakek. Untuak marasoan kebahagiaan nan maksimal di hari parnikahan, ado babarapo hal nan paralu diparatian. Nan partamo, parsiapan dengan matang acara pernikahan sanak. Nan kaduo, sikapi dengan tanang satiok masalah nan mungkin akan tajadi di hari baralek. Nan katigo adolah manikmati satiok momen basamo keluarga dan kawan-kawan dakek. Ikolah kesempatan langka untuak bakumpua jo urang-urnag tadakek dan marayoan kabahagiaan sanak. Dengan sanak mamaratian katigo hal diateh, maka sanak akan marasoan kebahagiaan maksimal di hari baralek sanak. Jan lupo untuak tetap bersyukur ateh kabarhasilan acara baralek nan sanak salanggaroan.
Ula marupokan hewan nan sangaik manakuikkan. Habitat ula biasonyo ado di dalam hutan atau di are pasawahan. Ado carito katiko ambo dikaja dek ula sawah. Ambo indak tau pasti apo jenis ulanyo. Nan jaleh ula itu indak babiso. Jadi ambo katiko itu sadang bajalan di sawah handak pai ka lapangan sepakbola. Kamudian katiko ambo lah lumayan dakek jo lapangan bola, ado saikua ula nan lewat di hadapan ambo. Ambo pun maraso katakutan. Namun, dunsanak ambo mancubo mananangkan ambo dan inyo mangecek kalau ula itu indak babiso. Kamudian inyo pun maagiah tau ka ambo kalau ula itu dilintang jo cirik kabau, maka ula itu akan mangaja awak. Ambo tantu indak picayo karano itu akhianyo ula itu ambo lintang jo cirik kabau nan lah kareh. Kironyo apo nan dikecekkan dek dunsanak ambo itu bana. Ambo pun dikaja dek ula itu sampai ka lapangan bola.
Bancano alam marupokan paristiwa nan sangaik manakuikkan untuak sado urang nan hiduik di dunia iko. Ado banyak bancano alam nan bisa sajo kito alami. Salah satunyo adolah gampo bumi. Gampo bumi marupokan guncangan nan tajadi di parmukaan bumi karano adonyo palapehan energi dari bawah permukaan sacaro mandadak nan kamudian manyababkan timbuanyo galombang seismik. Gampo bumi biasonyo disababkan karano adonyo pergerakan dari lempeang bumi. Salain itu, latusan gunuang api pun bisa manjadi panyabab tajadinyo gampo bumi. Gampo bumi mampunyoi frekuensi nan mangacu pado jenis dan ukuran gampo bumi nan dialami salamo periode tajadinyo gampo. Alat untuak maukua kakuatan gampo bumi disabuik seismometer.
Katiko ado kecelakaan nan tajadi di depan mato kito hendaklah melaporkannyo kapado pihak barwajib  bia sagera diselidiki dan dievakuasi.  salain itu jugo indak ikut campua tahadok proses pemeriksaan sahinggo indak mamperumit pakerjaan polisi.  namun,  tindakan nan dapek dilakukan yaitu jo mamberikan kesaksian ateh apa nan dilihat sahinggo polisi dapek manyimpulkan tahadok kajadian kecelakaan tasabuik.  jika kito bukan marupokan korban maupun tersangka melainkan sabagai saksi kecelakaan kito haruih mamberikan pernyataan nan benar adanyo takah apa nan  dilihat. indak perlu takut manghadapi pertanyaan nan akan diberikan oleh pihak kepolisian karano dijadikan sabagai saksi ateh kecelakaan tasabuik.  mamberikan jawaban sasuai jo kronologis kecelakaan nan dilihat marupokan tindakan nan benar.
Darah adolah campuaan plasma jo sel-sel yang mangalia di saluruah badan. Cairan nan mode ko manganduang zat nan sangaik pantiang takah gulo, oksigen jo hormon nan talatak di saluruah badan. Guno lain dari darah adolah maangkuik kotoran jo bahan-bahan kimia hasil metabolisme dari sel-sel di badan. Indak sampai di situ sajo, darah baperan juo sebagai patahanan tubuah tarhadok virus atau kuman nan bisa mambuek babagai panyakik nan serius. Darah tadiri dari duo bagian. Nak partamo, darah cayia jo darah padek. Saparo bagian darah nan bantuak cayia disabuik plasma nan tabuek dari campuan aia, protein jo garam. Samantaro bagian darah padeknyo tabuek dari sel darah putiah, sel darah merah jo trombosit. Darah juo mampunyoi aroma nan amih. Apo lai darah nan ado pado hewan dan darah kumuah pado saat padusi datang bulan.
Dalam kasus tatantu ado sajumlah faktor nan mambuek proses makanan capek basi biasonyo yaitu panyimpanan nan indak tapek, suhu udaro nan lambok, dan paparan cahayo nan balabiahan. Caro panyimpanan nan salah. Jikok rumah hangat dan lambab, hindari manyimpan makanan di tampek nan tabuka. Sakalipun manggunoan panutuik manyimpan makanan siso, upayo ko indak cukuik untuak mancegah partumbuahan jamur atau bakteri pambusuak. Sabaiknyo, simpanlah makanan di dalam wadah tatutuik rapek. Pisahkan wadah untuak manyimpan masakan nan tabuek dari dagiang jo masakan nan lain yang tabuek dari sayua. Bilo makanan nan basi labiah dahulu, pisahan dan buang. Hal iko pulo tamasuak pamilihan dan panggunoan tampek nan indak sasuai.
Tanggalam adolah gangguan pado sistem panapasan akibek badan tarandam sabagian atau saluruahnyo di dalam aia. Kondisi ko dapek mangakibek an kamatia, tarutamo pado bayi jo anak-anak. Arti lainnyo adolah kamatian nan disebabkan mati lameh (kakurangan angok) katiko cairan manghalangi kamampuan badan utnuak manyerap oksigen dari udaro hingoo manyebabkan asfiksia. Panyebab utamo dari kamatian adolah hipoksia jo asidosis nan mangakibek an jantuang baranti.  Nyaris tanggalam adolah kondisi batahan hiduik dari paristiwa tanggalam hinggo manyebabkan katidaksadaran atau paru-paru tarisi aia nan bisa mangakibek an komplikasi sakunder nan sarius, tamasuak kamatian satalah tajadinyo insiden. Urang tanggalam biasonyo akan malakuan garakan bantuak maraih sasuatu sacaro baulang-ulang dan bausaho untuak mamposisikan kapalonyo untuak manangadah jo muluik tabukak.
Manjadi dokter adolah cita-cita banyak urang. Indak cuma manjadi salah satu jurusan favorit, manjadi dokter adolah salah satu profesi idaman urang tuo dan calon mertua. Oleh karano itulah bagi nan bisa lulus di fakultas kedokteran mungkin akan ado kebahagiaan surang untuak pribadinyo dan urang disekitarnyo. Talapeh dari itu sadonyo, apokah sanak sadonyo tau kalau fakultas kedokteran UGM adolah fakultas kedokteran paliang tuo di Indonesia? Daulunyo wakatu jaman Balando ado sakolah kedokteran nan banamo STOVIA, pado maso awal kemerdekaan, dek kondisi Jakarta nan indak stabil makonyo dipindahkanlah STOVIA ko ka wilayah Jawa Tengah. Kegiatan perkuliahan dan laboratoriumnyo dilakukan di rumah sakik tegalyoso Klaten.
Satiok manusio pernah babuek salah, kareno indak ado manusio yang sampurno. Mungkin kasalahan yang awak lakuan ado panyababnyo, cuman yang harus awak katahui indak buliah malakuan doso yang disangajo. Kalau alah tajadi, manuruik ambo awak bisa mamohon ampunan dan malakuan sholat taubat jo bajanji indak maulang doso itu lai. Banyak juo ustad yang maagiah tau di tampek ambo suko mandangaan caramah kalau niek taubat awak akan dikabulkan kalau awak sabana basungguah-sungguah nio bataubat. Kareno katiko awak malakuan doso pasti awak akan maraso takuik akan timba baliak nyo kapado awak di dunio maupun di ahiraik. Untuak itu awak harus sadari doso awak dan bataubat.
Jalan nan ado daerah-daerah padalam masih banyak nan buruak. Kok nak malawatinyo jo murah harus tau medan nan akan dilakui. Waktu itu pernah ado acara pramuka di padalam  daerah nan mano daerahnyo panuah dek jalan buruak jo pandakian, panurunan dan di sampiang jalan tapek bana ado batang aia gadang. Jadi pai basamo rombongan nan waktu itu babarpo urang mambaok honda karano oto indak bisa malewati jalan tasabuik. katiko panurunan nagari tasabuik, raso ka tangga jantuang dek sakiang curamnyo. Rem tangan honda raso-raso ka putuih dek jalan nan balubang dan manurun. Dek sakiang takuiknyo, waktu itu ditolong maremnyo jo kaki, takuik-takuik remnyo putuih di tangah jalan. Kalau nio ka daerah tasabuik labiah rancak jo urang nan alah bapangalamn sajo.
Dulunyo ambo adolah urang nan acok kanai buli dek kawan-kawan waktu SD. Ambo acok di buli karano ambo punyo rambuik nan babeda dari anak-anak biasonyo. Ambo punyo rambuik karibo mode sarang tampuo. Sangkiang takuiknyo ambo di buli dek kawan-kawan, ambo sempat ndak nio masuak sakolah. Ambo nio pindah ka sakolah lain se karano ambo selalu maraso digalak an dek kawan-kawan. Sampai di suatu hari, amak ambo mangecek basonyo ndak paralu takuik untuak di buli dek kawan-kawan sakolah. Harusnyo dengan perbedaan nan ambo miliki bisa manjadi ciri khas ambo. Akhirnyo ambo mulai ndak paduli dan ndak mandangaan kecek kawan-kawan nan mambuli ambo. Mako dari itu, berdasarkan pengalaman ambo ko bisa diambiak pelajaran, jan pernah danga an kato-kato urang nan suko mambuli kalian, jan kamukokan raso takuik, tapi caliak an ka urang nan mabuli tu kepercayaan diri kalian. Walaupun kalian babeda tapi kalian bisa labiah baik daripado urang-urang tu.
Trauma pas ketek dapek mampengaruhi baa manusia bakembang, berhubungan, jo basikap dalam hiduik. Ado bara faktor nan manantuan reaksi anak jo trauma, misalnyo nan patamo usia. Otak manusia bakambang paling capek wakatu wak masih bayi hingga balita, jadi samakin tuo awak wakatu trauma tajadi maka samakin saketek dampaknyo terhadap kemampuan manjalin hubungan di maso depan. Nan kaduo intensitas lamo tajadinyo trauma atau sa acok a anak tapapar jo kajadian traumatis. Salanjuiknyo hubungan nan aman jo orang lain, anak bisa mangembangan raso trauma sampainyo dewasa dek ndak punyo urang nan bisa inyo picayo dan malindunginyo, misalnyo urang tuo, keluarga, guru, atau kawan.
Lisa nan saat itu marupokan murid pandiam dan indak mampunyoi banyak interaksi jo kawan-kawannyo nan lain mambuek inyo acokkali dikucilkan dan dibully dek geng Yunita. Namun katiko mereka mulai manunjukkan perilaku dan perbuekan nan  buruk sahinggo bisa maraso terganggu. Namun karano Lisa takut jugo inyo manjadi target bully Yunita mambuek inyo hanyo mancaliak perbuekannyo mangganggu urang lain. Namun katiko inyo tibo-tibo diganggu dek Yunita mako inyo akan diam sajo dan pasrah tahadok apa nan diperbuek dek padusi itu karano inyo takut mereka akan semakin  semangat untuak mambully  Lisa. Inyo acok kali hanyo manundukkan kepala serta manganggukkan apa nan Yunita katakan kapadonyo. Katiko disuruh untuak mambali apapun mako bisa akan barlari secapek mungkin agar inyo dapek manyelesaikan apa nan Yunita suruh.
Kalian pernah indak dapek pesan ancaman malalui watsap. Ambo pernah mandapek pesan ancaman yang mambuek ambo takuik sampai indak bisa lalok. Indak tau itu dari urang yang usial se atau yobana inyo mangancam ambo yang pastinyo kalimat mangancam inyo tu alah mambuek ambo tagaduah dan katakuik an. Akhirnyo setelah mancaritoan iko ka kawan ambo inyo maagiah tau untuak malaporkan nyo dengan caro. Patamo kalau nio ka kantua polisi bisa datang dan mambuek laporan ka panyidik polri, kaduo setelah proses penyidikan salasa baru beko akan diagaiah ka penuntut umu pas alah tau sia nyo, katigo kalau awak indak nio kantua polisi bisa mangaduannyo malalui laman aduan ke pihak berwajib bisa juo ka kementrian komunikasi dan informatika.
Prank memang kini adolah hal lumrah untuak dilakuan samo banyak urang sabagai bahan konten ataupun hiburan samato. Tapi hal iko harus manjadi parhatian jan sampai prank nan dikarojoan mambaok persepsi buruak karano mancoreng namo sasaurang atau marandahkan sasaurang sahinggo mambuek masalah nan labiah banyak nantinyo. Prank nan pernah sempat viral tahun lalu yaitu urang mamprank maagiahan bungkusan plastik nan dipicayo samo masyarakat nan manarimo bungkusan tasabuik adolah bahan-bahan masak atau samacamnyo. Tetapi, tarnyato isinyo adolah sarok nan dimasuakan kadalam plastik. Mancaliak itu banyak warganet nan geram samo aksi prank indak tapuji tasabuik. Prank tasabuik alah malewati batas karano satalah malakukan prank urang tasabuik bukannyo maminta maaf tapi malah langsuang pai bagitu sajo.
Ado babarapo caro nan bisa kito lakuan untuak mananggulangi bacano alam tanah longsor. Nan partamo manganali daerah nan rawan longsor, terutamo nan tampeknyo curam. Kaduo, jan bangun bangunan ditampek nan rawan bancana tarutamo tanah longsor. Katigo, manjago drainase. Drainase baguno untuak manjauahan aia dari lereng, mahindari aia maresap ka lereng atau manguras aia kadalam lereng kalua lereng. Kaampek mambuek terasering. Kalimo, penghijauan mamakai tanaman nan system perakarannyo dalam dan jarak tanamnyo tapek. Hal ko untuak Manahan aia untuak mahindari tanah longsor. Kaanam, kalau mambuek bangunan, pastian pondasinyo kuek. Katujuah, mambuek tanggul untuak Manahan runtuhan batuan. Itulah babarapo caro nan bisa dilakuan untuak mananggulangi bancana alam longsor.
Sanang bana ambo waktu barang yang ambo cari ketemu rasonyo tu bantuak ambo lagi jatuh cinta, soalnyo setiap ambo kehilangan barang tu sedih bana rasonyo tapi pas  alah nampak sanang nyo bukan main. Coba se lah kalian bayangkan ado hal yang kalian sukoi dan perlu bana hal itu di hiduik kalian tibonyo hilang, abis tu ketemu lai pasti bukan main sanangnyo. Bantuak itulah awak kalau suko jo urang, jadi kalau ambo sanang sampai maluncek-luncek waktu ketemu barang ambo yang hilang itu biaan se lah lai ambo agak girang sakatek. Soalnyo barang yang ambo cari tu pasti baguno bana dan yang ambo pakai dikeseharian ambo.
Manikah jo senior nan banyak disukoi urang tapi malah mamiliah ambo rasonyo sanang bana. Hari pernikahan ambo adolah hari nan paliang manyanangkan bagi ambo karena alah manikah jo urang nan diam-diam ambo suko. Banyak kawan dan senior ambo yang dulu suko jo suami ambo ko datang ka pernikahan kami. Ado nan alah manarimo dan ado juo nan masiah takajuik karena ndak ado berita kami manjalani hubungan samo sakali. Jadi pado intinyo jan terlalu bakalabiahan untuk manampak an bana kalau awak mangaja seseorang. Awak cukuik mandoan an se kalau inyo yang terbaik bagi awak tolong dakek an karena awak mancintai inyo. Cukuik badoa dan yakin kalau jodoh indak kan kama-kama.
Rancano nyo Wilda cuman baniek untuak jalan-jalan se katiko liburan di pantai. Indak sangajo wilda ko mancaliak ado hal nan aneh disabaliak karang yang inyo lewati di pinggia pantai, dakek pohon-pohon dan di tutuik jo kotak hitam yang batumpuak an pasia. Kiro-kiro mode tu lah bantuak keadaan katiko wilda mananumkan harato karun. Takajuik bana wilda manamukan harto karun, ndeh baa kok bisa ado disitu. Barang yang ado di dalam kotak tu ancak-ancak dan banilai maha. Sadoalahnyo manjadi barang antik, yang katiko awak jua banilai cukuik tinggi harago nyo. Barang antik tu hirtoris nyo tinggi bana jadi kalau di jua bisa maha.
Rifki pernah malakuan doso yang mambuek inyo takuik kareno alah malakuan doso tasabuik. Banyak doso yang pernah inyo lakuan dan katiko inyo malakuan itu sadar dan takuik tapi kadang kalau urang alah tajarumus maksiat kadang khilaf se. Rifki dulu acok maksiat mato, walaupun inyo indak pernah bamaksiat sacaro langsuang. Rifki sadar dan takuik katiko malakuan doso tasabuik. Untuak maminta ampunan dan bataubat rifki harus basungguah-sungguah jo caro. Patamo baranti dari doso yang alah dipabuek, kaduo manyasali dan mohon ampunan jo pabuek an awak, katigo basungguah-sungguah indak akan maulanginyo dan malakuan sholat taubat. Hal itu yang dilakuan rifki untuak maminta ampun atas apo nan inyo lakuan.
Ado banyak ruangan di dalam sarang tasbuik. Sarang tasabuik dilangkapi pulo jo carobong nan bafungi sabagai panyejuk udaro. Anai-anai bisa diolah manjadi makanan ringan. Biasonyo digoreng manjadi peyek. Rasonyo cukuik guriah dan lamak manjadi lauak. Kanduangan nutrisi dalam saranggo ko cukuik tinggi, tadiri dari protein, lamak, dan asam amino asensial. Bagi nan sadang malakukan deit dianjurkan untuak mangonsumsi rayok dewasa ko, bia nutrisi dalam badan tapanuhi. Saranggo ko marupoka makanan kasukoan, koncek, cicak, tokek dan buruang. Kenari dan buruang bakicau lainnyo diaagiah makan saranggo ko, bia kicauannyo rancak. salain itu nutrisi dalam sarangga ko bamanfaat untuak mandukuang partumbuahan unggeh manjadi labiah sehat.
Pak Saidun adolah salah seorang guru pensiunan nan kini alah lamo sakik kareh nan mambueknyo ndak bisa kama-kama. Pak Saidun hanyo bisa manikmati hari-hari di rumah. Riko anaknyo memang terkenal sabagai anak nan elok, rajin baibadah, dan pintar di sakolahnyo. Betapa sanangnyo katiko mancaliak Riko bisa mambalian Pak Saidun sabuah oto nan akan dipagunoan untuak Pak Saidun bolak-baliak rumah sakik. Kalau dicaliak-caliak Riko hanyo seorang pekerja swasta nan kehidupannyo sederhana. Tapi ternyato setelah ditelusuri Riko menjabat sabagai direktur di perusahaan tampeknyo bakarajo. Itu menandakan walaupun dengan penghasilan gadang Riko tetap hidup sederhana. Sahinggo di usia mudo alah bisa manyanangan kaduo urang tuonyo dengan hasil tabungannyo. Jan nio kalah samo Riko sanak, rajin-rajinlah manabuang supayo tabungan tadi bisa dimanfaatkan untuak buek keluarga bahagia.
Ternyata lulus dari kuliah tu alun akhir dari perjuangan hiduik. Katiko manunggu dapek karajo setelah lulus kuliah ternyato labiah panuah tekanan dan tamasuak ka dalam hal nan paliang manyadiahan dalam hiduik. Apolai katiko kawan-kawan nan samo lulus alah dapek karajo sedangkan awak alun juo dapek. Perasaan tabuang, tasisiah, ndak pacayo diri, dan tatingga dari kawan-kawan sangat taraso katiko itu. Maleh basuo jo urang, maleh ditanyo-tanyo dek soal karajo adolah hal nan alah pernah ambo alami. Ditambah tekanan dari keluarga nan hampia tiok hari mananyo seakan-akan awak ndak bausaho mancari karajo. Waktu itu hanyo bisa mangecek dalam hati basonyo ambo pun ingin capek karajo tapi razaki tu bana nan alun datang.
Jeni maraso sangaik sanang sasudah basobok jam tangannyo nan alah lamo hilang. Jam tangan casio analog warna hitam hadiah ulang tahun Jeni nan ka 17 tahun lalu. Awalnyo jeni manyadari jam tangannyo hilang katiko baganti baju olahraga di sakolah. Sasudah mancari-cari, kironyo jam tangan Jeni tatingga di dalam loker di dalam kelas. Jeni alah lamo maidam-idamkan jam tangan casio ko, bahkan alah dikecekan Jeni ka urang tuonyo sajak ulang tahun ka 16 dan baru dibalian dek urang tuo Jeni katiko ulang tahun nan ka 17 tahun atau satahun kamudian. Jam tangan Jeni mampunyoi tali dari bahan karet barwarna hitam, mampunyoi jenis analog, dan tahan aia. Iko adolah salah satu produk casio nan banyak peminatnyo.
Ambo maraso bana memang kapatang tu salalu berang-berang ndak jaleh. Kawan ambo yang mancaritoan baa ambo sangaik manyebalkan pas itu. Apo nan ambo karajoan salalu ambo berangan, indak urang se yang ambo berangan tapi benda-benda pun ambo berangan. Padohal benda tu indak manggariak, ambo se nan manyenggol sampai nyo manganai ambo. Ado benda didakek ambo, itu tu bantuak panci, punyo duo pegangan, bawarno emas, bawahnyo alah itam-itam, panci tu biaso nyo dipakai untuak makan mie dek urang korea. Ambo indak sangajo manyenggol inyo sahinggo suaronyo pas jatuah mamakak, itu se mambuek ambo kesal. Satiok batamu urang ambo baok an nyo paneh se nio berang taruih.
katiko sadang  barkendara sendirian dan tibo-tibo tasesat sahinggo muncul rasa takut akan bahaya. Maka dari itu  barikuik cara nan dapek dilakuan katiko tasesat sendirian. Partamo,  barhentilah di tampek nan cukuik ramai sahinggo dapek maminimalisir risiko  kejahatan takah penculikan ataupun perampokan. Kaduo,  manghubungi seseurang untuak mangarahkan jalan nan benar  ka tujuan nan sebenarnyo. Katigo,  mambuka aplikasi untuak mangetahui posisi saat iko dan mancari jalan keluar. Kaampek,  manghubungi seseurang untuak manyusulnyo ka posisi saat iko sahinggo mereka dapek mambantu mancari jalan keluar dan manemani perjalanannyo. Itulah hal nan dapek dilakuan katiko tasesat sendirian di jalan  sabagai cara untuak manghilangkan rasa takut tahadok daerah nan indak dikenal tasabuik.
Ado banyak perdebatan diantaro 2 caro mambali barang. Apokah labiah baiak mambali barang dengan caro kredit tapi barang nyo langsuang dapek, atau awak manabuang dahulu sampai pitih untuak pambalinyo cukuik barulah barangnyo dibali. Kaduo caroko tantu sajo samo-samo mambuek sanang dikaranokan awak bisa mambali barang nan awak katuju. Tapi nan ma kironyo nan mambuek wak labiah pueh? mambali barang dengan kredit ataupun dengan maminjam pitih, walaupun awak labiah capek mandapekkan barang nan ka wak bali. Sadangkan jikok awak manabuang dahulu, nan partamo awak pasti akan talapeh dari utang-piutang, nan kaduo bisa sambia malatiah kesabaran pulo, dan nan katigo awak jo keluarga bisa pulo malatiah diri untuak berhemat dan teliti dalam hal keuangan.
Alah jadi kebiasaan bagi ambo dan keluarga untuak selalu bajalan pagi satiok hari libur. Dek patang ko ambo talambek jago jadi ambo sangaik tagageh-gageh pas siap-siap. Ruponyo pas lah di lua dan lah jauah dari rumah baru sadar kalau baju ambo tabaliak. Itu pun sadar nyo katiko amak ambo nan mangecek an ka ambo baso baju ambo tabaliak. Lai ado niek untuak mangganti tapi ndak ado tampek nan bisa di jadikan sabagai ganti baju di sekitar ambo. Nan labiah malunyo adolah pas di jalan ambo basuo lo jo kawan lamo ambo nan ternyato nyo sadar lo kalau ambo sadang pakai baju tabaliak. Pas disawak ambo alasanan se emang modelnyo mode tu.
Waktu olahraga adolah waktu katiko kasado badan digunoan untuak manggarik. Biasonyo urang akan mamakai baju khusus untuak olahraga atau bahan nan nyaman dipakai. Pernah waktu itu ambo pai olahraga katiko SMA. Kabatulan baju olahraga nan dipakai alah labiah dari 2 tahun dana badan ambo alah barubah manjadi gadang. Tantunyo makai di tahun katigo alah indak nyaman dan sampik, tapi kalau nio mambali rugi rasonyo karano alah nio lulus. Jadi kadang tiok olahraga indak masuak. Pernah mamakso nio ikuik palajaraan olaharagao karano materi olahraganyo bola kasti dan padti di akhir palajaran ado partandiangan nan sero. Katiko ikuik masih was-was tapi tatap mamaso ikuik, dan katiko nio maambiak bola sarawa olahraga cabiak dan dicaliak dek kawan sakelas, dan itu malunyo bukan main.
Katiko kalian mengalami kegagalan hiduik antah itu kegagalan dalam karajo atau dalam pendidikan jan balaruik-laruik dalam kesedihan. Kalian harus bangkik dari kesedihan. Nan terpenting jan pernah manyalahan diri surang. Katiko kalian manyalahan diri surang atas kegagalan nan tajadi mako katiko ado kegagalan lain nan tajadi di maso depan hal nan samo akan tajadi sahinggo akan timbul kabancian ka diri kalian. Nan paralu dilakuan tu hanyo mamaafan diri dan bausaho untuak mamperbaiki kegagalan nan tajadi dengan caro labiah positif. Misalnyo katiko kalian gagal manjadi juara kelas nan paralu kalian lakukan cuma baraja labiah tekun dari sabalumnyo supayo kegagalan tu ndak taulang.
Sabalum bisa batamu jo idola inyo, Ririn salalu bausaho agar tacaliak jo idola inyo dan bisa mangobrol di media sosial. Ririn patamo harus tau a nan yang idolanyo suko, lalu manunjuk an diri inyo acok-acok dengan mangomen atau lainnyo, siap tu ikuik juo acara nan ado inyo di undang disitu dan bausaholah untuak tacaliak dek inyo dan bisa bafoto langsuang. Riri sampai takajuik waktu idola inyo tau namo ririn dan mengenali wajah ririn waktu batamu di fanmeet, saking acoknyo inyo mangomen dan berbincang lewat reply story instagram. Ririn sanang bana waktu itu, tanyato inyo dikenali juo oleh idola inyo surang.
Pagi-pagi patang ambo dikajuik an dek berita Bang Rio, salah seorang sepupu ambo maningga karano balangga. Katiko itu ambo sadar basonyo maut bisa datang kapan se. Ndak mangenal tuo atau mudo. Usianyo baru 17 tahun. Kejadiannyo tajadi saat bang Rio ka pai sakolah. Takdir Allaah hondanyo maantak truk nan sadang parkir di pinggia jalan. Ndak tau kronologi pastinyo tapi saksinyo mangecek an sarupo itu. Ibo bana samo mama bang Rio ko. Anak laki-laki surang, laki alah maningga pulo. Kini tinggalah inyo baduo jo anak padusinyo nan masih ketek. Semoga keluarga nan ditinggakan bisa manarimo ujian ko dan diberikan ketabahan oleh Allaah SWT.
Bullying dikalompokan ka dalam 6 katagori. Partamo, kontak fisik langsuang, bantuak mandorong, manjambak, manokok, manandang, mancaka dan sabagainyo. Kaduo, kontak verbal langsuang, bantuak mangancam, mampamaluan, marandahkan, manggaduah, menjalek an, mamaki, sarkasme, mambari namo panggilan dan sabagainyo. Katigo, perilaku non-verbal langsuang, bantuak maliek jo sinis, manjulua lidah, mampaliek an ekspresi nan marandah, mangancam dan sabagainyo. Kaampek, parilaku non-verbal indak langsuang, bantuak mandiamkan urang, mamanipulasi, mangabaikan, mangucia an dan sabagainyo. Kalimo, cyber bullying, tindakan manyakiti urang lain malalui media elektronik. Dan nan tarakhir ado namonyo palecehan seksual, kadang tindakan palecehan dimasuak an ka parilaku agresif fisik atau verbal. Jiko ado diantaro katagori nan di ateh nan rasonyo dilakukan bararti awak alah tamasuak pambulli.
Ambo dulu adolah urang nan suko berang-berang katiko ado urang nan mancacek fisik anak ambo. Berangnyo ndak tangguang-tangguang. Langsuang ambo tinju se urang tu supayo kasam ambo lapeh. Tapi makin kamari ambo makin sadar kalau sabananyo ado hal nan labiah rancak awak lakukan katiko ado nan mancacek diri awak ataupun keluarga. Nan pertamo, tarik nafas dan ambuihan sacaro perlahan. Lakukan baulang kali. InsyaAllah dengan caro mode tu raso kesal saketek demi saketek akan hilang. Nan kaduo, bia an se urang tu mancacek. Ndak usah didanga an. Beko lamo-lamo nyo akan panek surang. Dari siko awak akan tau kalau mambaleh urang dengan diam tu akan labiah elok dan ndak mambuang-buang tanago.
Baru-baru ko mahasiswa kedokteran nan sadang batugas sebaai dokter muda di salah satu Rumah Sakik Pemerintah di kota Padang tatangkok sadang babuek mesum di kamar mandi staf rumah sakik. Kebetulan nan tatangkok adolah kawan dakek ambo di kampus. Awalnyo ambo ndak pacayo jo berita nan tersebar. Ambo kiro berita ko hanyo berita hoax karano kawan ambo terkenal sabagai pribadi nan pendiam, lembut, alim, bahkan manggunokan pakaian nan amat tatutuik. Betapa takajuiknyo katiko nyo mengundurkan diri dari kampus. Ternyato berita tu bukan sekedar berita hoax. Harusnyo sabalum batindak harus dipikian akibat dari perbuatan nan dilakukan. Ambo sabagai kawan sangat kecewa. Apo lai kaduo urang tuonyo nan lah manaruah harapan nan gadang ka anaknyo.
Pernah pai ka rumah kawan SMA untuak pai balajar kalompok. Kabatulan ruamh inyo nan bisa dipakai untuak kalompok yang mano kabatulan urang tuonyo pualng malam, jadi lebih nyaman barami-rami. Ambo pertamo kali pai ka rumah inyo. Waktu dari muko rumahnyo biaso sajo bantuak rumah parumahaan biaso. Katiko alah bakumpua kasadonyo akhirnyo masuak rumah. Sakatiko masuak ka rumah nyo baun indak sedap langsuang tacium tapi tetapi icak-icak indak tau. Pas masuak tabaun baun anyia bacampua jo baun nan lambok, sabannyo kalau bisa dipiliah indak nio masuak. Untuangnyo kami balajar di dakek pintu masuak paliang indak ado udaro lua nan masuak. Sasibuk apopun urang tuonyo paliang indak dibarasiahan rumah karano alah babaun bana kalau ado tamu nan tibo.
Ditahun 2018, Resta sanang akhianyo inyo dapek luluih dari SMA. Satalah luluih SMA, Resta mancubo mandaftar disalah satu Perguruan Tinggi Takamuko dikotanyo. Resta mancubo untuak mandaftar kuliah lalu jalur SNMPTN atau jalur seleksi malalui nilai sawaktu sakola. Akhianyo satalah manunggu duo bulan kamudian Resta mambuka website untuak mancaliak hasil pengumuman seleksi. Indak disangko, Resta kironyo dapek ditarimo di Perguruan Tinggi nan manjadi pilihan partamonyo katiko mandaftar. Resta sanang indak tatahan katiko inyo tau akhianyo inyo dapek malanjuikan pendidikannyo. Dek Resta kini sadang dilua karano dirumahnyo sadang ado acara, Resta manalepon ka urang gaeknyo kalau inyo ditarimo. Dek nio maagiah tau langsuang, Resta langsuang ka rumah.
Kapatang ko ambo tapikia untuak maagiah hadiah ka ayah ambo. Kebetulan akhir-akhir ko ambo caliak ayah ambo suko mancaliak-caliak jam tangan Alexandre Christie di Shopee. Kalau ka mangumpuan pitih dalam wakatu saminggu alah pasti se ndak ka cukuik pitih ambo. Oleh karano itu, ambo ajak lah adiak dan kakak ambo ikuik patuangan untuak mambali jam tangan tu. Ndak tangguang sanangnyo ayah ambo katiko manarimo hadiah tu. Dari siko dapek diambiak pelajaran basonyo katiko kalian nio mambahagiakan seseorang cuma ndak mampu untuak malakukannyo surang bukan suatu masalah jiko kalian minta tolong kapado urang lain saroman nan ambo lakukan yaitu patuangan jo saudara-saudara untuak mambalian hadiah untuak urang tuo.
Bullying bisa tajadi dimano sajo dan kapan sajo. Ado ratusan korban bullying nan mamutuihan untuak mangakhiri iduiknyo. Hal iko karano efek dari tindakan buli bisa mambuek korbannyo depresi. Karano tindakan kakarehan ataupun ancaman nan ditarimo taruih manaruih bisa mambuek mental urang turun. Hal iko acok indak disadari den nan mambuili. Atau bahkan pambuli acok mangabaian raso sakik nan ditarimo dek korban. Ado pulo kondisi dimano korban indak punyo tampek carito sahinggo inyo maraso manangguang sadonyo surang. Kadang kaluarga korban indak maagiah dukungan atau malah maabaian atau bisa jadi ikuik manyakikan korban. Hal ikolah nan mambuek samakin banyak korban bulli nan mamutuihan untuak maakhiri iduiknyo.
Dulu waktu ketek masiah umua 5 tahun lah, bobi sanang bana mamaliharo ikan. Bobi sanang dan indak takuik mamaciak ikan, padohal anak saketek inyo banyak yang takuik. Bobi ko sayang bana jo ikan paliharoan nyo, sampai ado hari nan dima inyo trauma bana dan indak nio mamalihara ikan lai. Bobi takajuik bana pas tau kalau ikan inyo alah ndak ado lai di kolam, alah manangih dan minta carian jo apak nyo tapi ndak ado bana di kolam tu lai. Tayato ikan nan inyo cari ado di makan kuciang, bakeh nyo tacaliak bana dek bobi. Ikan nyo tu tinggal sabalah se kapalonyo tapi badan ikan tu masiah manggariak. Sajak itu bobi takuik bana mancaliak ikan, trauma kejadian ikan nan inyo rawat alah mode itu dan tacaliak bana didepan mato.
Ba a lah caritonyo ko yo. Patang ko ambo basuo jo kawan lamo pas sadang manonton fil di XXI. Alah lamak bana ota tapi lupo maminta nomor hp nyo. Padohal alah bajanji untuak maadoan acara reunian kampus. Tapaso lah ambo mancari kontaknyo di instagram. Katiko dicari namo nyo payah bana basuo karano namo kawan ambo ko pasaran bana. Setelah barulang-ulang kali mancari untuang basuo jadi ambo bisa mahubuanginyo lewat pasan pribadi di Instagram. Bagi kalian nan nio manjago silaturahmi jo kawan lamo ndak ado salahnyo katiko kalian basuo tu minta kontak nyo di awal. Antah itu nomor hp, akun media sosial, ataupun emailnyo. Takuiknyo dek talamak ota lupo se lai.
Dulu den kelas 1 Ipa 3, kelas den ko kelas paliang ujuang. Dan di sampiangnyo ado banda, yang samak, dan samaknyo alun di angkek-angkek juo lai. Jadi waktu tu ntah manga kami di situ kan, nah di subarang banda tu ado tanah kosong, nio buek Wc. Waktu tu kami mangalaka kan, jadi den dapek informasi di hp, waktu tu den baok hp tapi indak ketahuan heheh. Den samangaik bana maliek ka kawan den informasi tu, lari den ka arah lokal den kan, tanpa manyadari lai banda yng ado samak-samak di dalamnyo, dalam pikiran den itu indak ado, tibo-tibo drug, masuak kaki den ka samak-samak tu sabalah. Jan tanyo den kanai pangaan, yo lah jaleh kanai galak-galakan, malu bana den situ. Sabananyo sakik kaki den dek bandanyo dalam, tapi sakik tu hilang dek malu. Tapi alhamdulillahnyo banda tu kariang, cuma rumpuik-rumpuik sajonyo dan pas itu jam kosong, jadi kelas kami yang indak balajanyo
Den adolah remaja nan masih baumua 16 tahun. Aden punyo trauma sahinggo satiok hari den salalu maraso stress samanjak den baumua 12 tahun. Karano wakatu ketek sapai den remaja den acok di ancam dan ditokok dek orang tuo, om dan tante den. Dan hasilnyo den kini takuik satiok ado urang nan manokok atau maancam den. Den indak bisa mangandalian diri. Aden langsuang manggaretek, tatakan dan takuik hal itu akan tajadi baliak. Kadang den sampai indak sadar den manokok kapalo atau bagian lain tubuah den. Samanjak kajadian itu samakin kasiko den maraso pola pikia den makin barubah. Kadang katiko den mancaliak urang tuo, om atau tante den den mambayangan untuak mambunuah urang tu.
Endang pernah juo marasoan baa rasonyo manjadi urang nan paliang bahagia di hari pernikahan inyo. Hari pernikahan endang adolah hari nan paliang mambahagiakan bagi inyo. Padohal dulunyo inyo ndak pernah pacaran dan manjalani hubungan jo sia-sia. Banyak urang nan mangecek an, apokah ado urang nan endang cintoi. Endang salalu mangecek an, tantulah iyo soalnyo endang normal. Endang hanyo indak nio manjalani hubungan sementaro se, endang nio ta'aruf dan langsuang manikah. Raso pacaran setelah manikah tu labiah asik, yobana itu yang dirasoan endang. Untuak adiak-adiak nan pacaran kini, jan terlalu sayang bana ka pacar kalian yo karena alun tantu manjadi suami kalian. Marilah awak perbaiki diri dan manjalani hubungan yang halal se supayo labiah di ridhoi nan maha kuaso.
Sabananyo ambo ndak nio anak ambo kuliah ka Kalimantan karano ndak ciek pun keluarga kami ndak ado disinan. Cameh se ambo kok tajadi apo-apo jo inyo di nagari nan masih asiang bagi kami. Ditambah lo banyak urang nan mangecek an basonyo kok awak punyo anak lai-laki dapek padusi urang Kalimantan lah payah untuak baliak ka kampuang. Ruponyo batuah juo kecek urang tu. Kini anak ambo tu lah payah bana dihubuangi. Di telepon jarang ma angkek. Kok sakali-kali ma angkek ndak nio mangecek lamo-lamo. Malah pas ambo suruah baliak pulang ka Jakarta nyo ndak pernah namuah. Nyo nio karajo disinan karano nyo lah punyo calon bini urang sinan. Bara ibo hati ambo mandanganyo. Nan ma padusi nyo tu se ambo ndak tau sampai kini.
Bisuak adolah hari ulang tahun pacar ambo. Jadi ambo baniek untuak ma prank inyo. Caritonyo tu sacaro tibo-tibo ambo nio mintak putuih dengan alasan mama jo papa ndak suko jo hubuangan kami. Rencananyo setelah ambo minta putuih barulah bisuaknyo ambo jo kawan-kawan pai ka rumah nyo untuak mambaok an kue dan kado ulang tahun. Waktu awal-awal rencana bajalan dengan lancar. Dari pasan singkek nan nyo kirim nampak bana kasadiahannyo. Tapi pas ambo datang ka rumahnyo jo kawan-kawan untuak maagiahnyo kejutan ruponyo pacar ambo ko masuak rumah sakik. Kecek dokter karano pikirannyo asam lambuangnyo naiak dan harus mandapek an perawatan intensif. Waktu itu ambo langsuang manyasa. Pelajaran bagi awak sadonyo ndak usah melakukan hal bodoh saroman ambo ko. Keliatannyo spele tapi akibaiknyo bisa jadi gadang.
Di Indonesia cukuik banyak kajadian urang dikaja dek babi dan itu tantunyo adolah sabuah pangalaman nan manakuikkan. Jenis babi nan acok mangaja urang adolah babi hutan atau di Minangkabau dikenal dengan sabutan kandiak. Babi hutan biasonyo mampunyoi ukuran nan labiah gadang daripado anjiang. Tubuah babi hutan biasonyo mampunyoi panjang 120 sampai 220 cm. Samantaro barek badannyo mancapai 50 kg. Tubuah kandiak pun mampunyoi perbedaan dengan tubuah babi ternak pado umumnyo. Tubuah kandiak biasonyo ditumbuahi dengan bulu-bulu nan panjang, tapi jarang-jarang. Warnanyo pun babeda dengan babi ternak. Babi hutan mampunyoi warna cokelat atau hitam galok. Kandiak biasonyo hiduik di hutan atau di parak urang.
Aden nio carito, waktu tu den masih MTS, jadi giko caritonyo. MTS den tu pulangnyo jam satangah 3, duo kali istirahat, istirahat ka duo pas zuhur, katiko masuak solat. Jadi jarak kelas den jo mushola tu agak jauh dari ujuang ka ujuang, tu lewat lapangan basket lo. Bel istirahat ka duo lah babunyi, lewat lah den jo kawan den di jalan yang biaso kami lewati nak ka mushola untuak solat. Biasolah kami carito haha hihi, tibo-tibo den maraso di bawah kaki den lengket jo baraia, den tengok lah ka bawahkan. Astagfirullah jijiknyo den lai, tapijak den dahak warna hijau, langsuang tacokak den, tu lari den ka wc capek-capek untuak mambarasiahannyo, satelah itu ndak nio den buka sapatu dari kelas lai do, pas di musola baru den buka sepatu den lai nyo.
Waktu pertamo kali ambo pai ka rumah nenek di kampuang syok bana ambo di bueknyo. Baru duduak di ruang tamu lah malinteh se mancik di tangah tu. Nan labiah parahnyo adolah ndak lamo abis kejadian mancik nan malinteh di muko ruang tamu tu malinteh lo nyo persis di ateh kaki ambo. Langsuang lah tagilenjek ambo di bueknyo. Langsuang mamakiak ambo saat tu juo. Siap kejadian tu dek sangaik jijok ambo langsuang pai ka kamar mandi. Ambo barasiahan kaki ambo nan nyo tingkek dek mancik tadi sabanyak-banyak nyo jo aia. Ndak lupo lo ambo agiah sabun. Ambo basuah lo jo aia liak. Baulang-ulang ambo lakukan itu sampai ambo raso barasiah.
Salain pupuk dari cirik jawi ado pulo pupuk dari cirik ayam. Padohal kalau awak nan mancaliak nyo sacaro langsuang cirik ayam tu pasti maraso jajok bana. Bantuak ambo se nan tau kalau tanaman ambo pupuknyo dari cirik ayam langsuang tabayang cirik ayam. Ondeh indak tabayang kalau mancaliak langsuang. Soalnyo ambo pernah mancaliak langsuang tapi jajok ambo mancaliak cirik ayam tu. Pupuk dari cirik ayam ko banyak manfaaiknyo, kareno dibandiangkan pupuk lain. Pupuk kompos dari cirik ayam ko mampunyoi kandungan hara yang tinggi. Untuak itu nan punyo tanaman ketek-ketek dirumahnyo bisa pakai kompos dari kotoran ayam ko, kareno manfaaiknyo lai elok juo untuak tanaman awak.
Sore tu ambo baru pulang dari rumah kawan. Masih dengan pakaian seragam saolah ambo pulang naiak angkot pegambiran manuju rumah. Ndak taraso hari lah kalam se. Sarupo biaso kalau naiak angkot pasti ambo selalu turun di simpang pegambiran dan dilanjuik an dengan naiak ojek untuak sampai rumah. Tapi pas saat itu ndak ado surang pun tukang ojek nan ado. Pangkalan ojek nampak kosong. Dek lah lamo manunggu akhirnyo ambo putuihan se untuak bajalan kaki manuju rumah. Sapanjang jalan perasaan ambo ndak lamak. Ambo maraso di ikuik an dek urang. Dek takuik di panga-panga an akhirnyo ambo bae duduak di tampek urang manggaleh martabak. Langsuang saat itu ambo telpon adiak ambo untuak manjapuik.
Makan siang kali ko ambo nio mambuek samba ayam geprek yang di tumbuak jo cobek, tapi pas ambo nio manggiliang cabe tu yang ketemu cuman blender se. Tema makan siang ko adolah samba geprek jadi ambo nionyo samba yang langsuang digiliang di cobek jadi masih agak-agak kasa dan lebih segar se cabe yang awak giliang tu, kalau pakai blender jadinyo agak haluih. Ambo cari lah dibawah lemari piriang tibonyo yo bana ado disitu. Sanang bana ambo pas ketemu cobek tu soalnyo ambo lagi nio bana samba yang digiliang pakai tangan rasonyo pun beda kalau ambo giliang pakai tangan. Urang kini kan lebih sukonyo pakai blender, tapi ambo labiah sanang kalau langsuang digiliang soalnyo lah tabiaso dan labiah lamak lo samba yang awak buek jadinyo, banyak lo urang yang mangecek an kalau lamak pakai cobek lai tapi dek kareno lebih praktis blender se urang tu maleh pakai cobek kalau ambo sanang bana pakai cobe tu.
Ado duo kakak baradiak asal Thailand nan terkenal karano mambali hp manggunokan pitih tabuangannyo. Pitih tabuangan kaduo anak itu adolah pitih koin. Kaduo anak tasabuik mangaku kalau pitih koin itu adolah pitih nan mereka tabuang. Kecek sang kakak, kabiasaan manabuang itu mereka dapek dari ayahnyo nan rutin mangajakan manabuang sajak dulu. Ayah mereka salalu mangatokan kalau mereka harus manabuang untuak mambali apo nan mereka inginkan. Kaduo kakak baradiak itu akhianyo mambali hp sahargo 2,3 juta. Kaduonyo tampak sangaik sanang satalah barhasil mambali hp tasabuik. Senyum mangambang di kaduo wajah kakak baradiak itu. Senyum nan timbua karano kabarhasilan mereka mambali barang nan mereka inginkan lewat pitih nan mereka tabuang.
Akhirnyo setelah pacaran sakian lamo Riska jo pacarnyo nikah juo. Kalau ndak salah alah labiah 10 tahun urang-urang tu pacaran. Salamo pacaran memang dak pernah nampak bacakak atau cek cok satu samo lain. Alah lamo bana kami manunggu-nunggu berita baralek dari urang ko baduo. Manuruik ambo, urang tu pasangan nan cocok bana. Samo-samo rancak, pintar, dan elok ka sado urang. Definisi pasangan idaman tu Riska jo pacarnyo.  Urang tu nan manikah tapi banyak urang nan bahagia, tamasuak ambo. Mudah-mudahan kalian nan alah lamo pacaran bisa punyo akhir carito bahagia di pelaminan sarupo Riska jo Pacarnyo nan kini jadi calon suaminyo. Amiin.
Sarok manusia dapek mambahyokan bagi kasehataan karano dapek digunoan sabagai vektor (sarana pakembangan) panyakik nan disababkan dek virus jo bakteri. Salah ciek pakembangan utamo pado dialektika manusai adolah pangurangan panularan panyakuik malalui sarok manusia dangan caro hiduik nan higienis dan sanitasi. Tamasuak didalamnyp adolah pakembangan teori panyaluran pipa (plumbing). Sarok manusia dapek dikurangi dan dipakai ulang masilanyo malalui sistem urinoir tanpa aia. Sarok konsumsi marupokan sarok nan dihasilkan dek manusia pangguno barang, dangan kato lain adolah sarok-sarok nan dibuang ka tampek sarok. Iko adolah sampah nan umum dipikiran manusia. Maskipun damikian, jumlah sarok kategori iko pun masih jauah labiah ketek dibandiangkan sarok-sarok nan dihasilkan dari proses partambangan.
Untuak kalian nan nio fokus dan berhasil dalam ujian ikuik an lah tips dari Misna inyo adolah siswa tamatan SMA 3 Baturajo. Misna akan mambigakan langkah-langkah apo nan awak bisa lakuan, iko sebagai bantuak raso sanang misna karena tahun lalu inyo lulus masuak ka perguruan tinggi yang inyo impikan. Patamo Awak paralu baraja efektif sabalum mamulai ujian, kaduo jan baraja jo sistem kebut semalam soalnyo itu akan mambuek kalian mudah lupo, nan katigo siapkanlah keperluan jauh-jauh hari itu manandokan awak alah siap untuak ujian, nan tarakhir tantunyo awak paralu juo istirahat yanv cukuik dan merelaksasikan pikiran awak jan lo 24 jam baraja. Itulah mangapo cari waktu yang efektif untuak baraja dan metode ma nan awak sukoi waktu baraja.
Caliak lah nyo ka rumah sakik lai. Alah parah bana kondisinyo. Dibandiangkan jo wakatu sabulan nan lalu pas awak samo-samo manjanguaknyo ka rumah sakik se labiah parah lo kini lai. Kalau kalian caliak kondisi nyo kini pasti manitiak aia mato kalian. Alah ndak bantuak inyo lai do. Alah raso-raso ka pai se kawan awak nan surang tu. Jan sampai manyasa dek batunda-tunda untuak mancaliaknyo. Beko ndak bisa kalian basuo jo inyo lai do. Luangkan lah wakatu kalian agak sabanta. Berikan lo lah kenangan nan indah dari awak kawan-kawannyo untuak inyo dan keluarganyo sabalum sabana bana pai maningga an awak sadonyo.
Raso indak tarimo katiko ado keluargo awak nan maningga tantu dirasoan jo urang nan mangalami kenyatoan paik itu. Perasaan Nada kini mode tu juo waktu ayah nyo maningga, padohal kadakek jo hari wisuda nada. Nada barek bana manarimo kenyataan paik itu, ayah nyo alah bajanji untuak datang ka hari wisuda tapi tuhan berkendak nan lain ayah nyo alah maningga duluan. Nada barusaho manarimo jo caro manyadarkan diri atas kejadian itu, lalu inyo pun sholat taubat karena alah meratapi, siap tu harus yakin akan keputusan nan maha kuaso, tarakhir menyibukan diri dan banyak beribadah. Nada indak pernah malupoan kenangan basamo ayah nyo, tapi indak juo maratapi inyo lai.
Saat itu Lisa nan sadang kehujanan mamutuskan untuak barteduh terlabiah dahulu di salah ciek rumah nan alah lama ditinggakan dek pamiliknyo. Namun dari luar sajo Lisa alah mancaliak banyak sakali serangga nan ado di lantai takah semut dan jugo laba-laba di loteng serta dinding. Namun karano hari hujan lebat disertai petir mambuek lisan mangurungkan niatnyo untuak manerobos hujan karano ya takut tajadi apa-apa di jalan. Saat itu Lisa maraso sakali jo keadaan rumah nan alah indak terawek serta manyeramkan ini. Salain itu inyo jugo mancium baun indak lamak nan barasal dari kotoran ayam nan banyak serta manuhi lantai depan dari rumah itu. Bisa manutuik hidungnyo agar inyo indak tacium baun indak lamak. Salain itu jugo serangga takah Laba-laba nan alah mamenuhi sekeliling rumah itu mambuek  Lisa indak nyaman.
Ambo berasal dari keluarga nan dicaliak dek urang sangat Islami. Mereka menganggap saroman itu mungkin karano kami nan padusi pakai jilbab panjang, sedangkan nan laki-laki bajangguik dan bapakaian sarupo gamis. Tapi walaupun mode tu banyak juo nan mangecek an kami adolah keluarga teroris. Ambo sabagai anak paliang bungsu dan paliang emosian sangat ndak suko katiko ambo dan keluarga dipakecek an saroman tu. Ambo ndak sagan-sagan untuak manuruik urang nan mangecek-ngecek an keluarga ambo karano ambo urangnyo kalau suko kecek an suko kalau ndak suko kecek an ndak suko. Untuang ambo punyo keluarga nan selalu maingek an katiko ambo emosi dek perbuatan-perbuatan urang.
Satiok urang mampunyoi panyebab atau pamicu raso takuik nan babeda-beda. Parasaan ko bisa timbua akibat pangalaman atau trauma maso lalu, tatapi bisa pulo timbua surang tanpa diketahui. Adopun babarpo pamicu nan umum adolah dek barang tatantu bantuak ula jo saranggo. Situasi tatantu bantuak surang se di katinggian, kakerasan atau parang, takuik jo kagagalan, takuik ditolak dan sabaginyo. Paristiwa nan dibayangkan, acara nan akan tibo dan bahayo dari lingkuangan. Katiko pamicu nyo tibo, badan sasaurang maresponnyo jo duo caro yaitu sacaro fisik dan emosional. Dilansia dari Northwestern Medicine, babagai panalitian alah mangidentifikasi, amigdala marupokan bagian otak nan sangek baparan dalam proses katakuik an manusia.
Penghargaan adolah sasuatu nan diinginkan banyak urang dek maagiahan pangakuan ateh usaho dan prestasi nan alah dicapai. Mandapekkan penghargaan indak hanyo manjadi suatu kebanggaan pribadi, tapi bisa pulo maagiah motivasi tambahan untuak taruih bausaho mancapai prestasi nan labiah ancak. Selain itu, penghargaan bisa puloo manjadi sabuah bukti kalau awak alah mancapai sesuatu nan luar biasa dan bamanfaaik bagi urang lain. Iko bisa pulo manjadi modal untuak mandapekkan kesempatan nan labiah elok di maso nan akan datang, antah dalam karir atau dalam masalah hiudik pribadi. Dek karano itu, indak ado salahnyo bausaho mandapekkan penghargaan demi maningkekan prestasi jo kepercayaan diri. Tapi, tataplah jan malupokan untuak taruih maagiah nan terbaik dalam satiok usaho nan awak karajoan, sarato mamparatian etika jo norma nan balaku. Dek itu sadonyo, awak akan taruih bakambang dan mancapai keberhasilan nan labiah gadang.